בס"ד

**נושא ב' – צדקה וחסד, מידות, אמת ויושר**

**מבוא**

**ספר החינוך** מדגיש שחלק ממידת האמונה הוא לא לקחת ממון של אחרים בשקר ומרמה אלא לבטוח בקב"ה שיספק את צרכינו. על האדם לעבוד ביושר ולהאמין שהוא מקבל את כל צרכו מהקב"ה. המידות הטובות והביטחון בקב"ה הם הגורמים שהאדם והקהילה לא יפגעו בעצמם וסביבתם.

**פאה, פרק ח', משנה ז':**

(הגבאים המחלקים צדקה בעיר) **אין פוחתין** (נותנים פחות) **לעני העובר ממקום למקום** (שעצר בעיר במהלך נדודים) **מכיכר** (לחם שמחירו) **בפונדיון** (1/48 ממטבע שנקרא סלע), (כאשר מחיר החיטים הוא) **מארבע סאין** (עשרים וארבעה קבים של חיטים עולים) **בסלע** (יוצא שבפונדיון קונה האופה חצי קב חיטים. הוא מכין מהם שני כיכרות לחם, כל אחד מרבע קב, ומוכר כל כיכר בפונדיון כך שיהיה לו רווח. כשמחלקים לעני לחם נותנים לו כיכר כזו. אם מחלקים לו חיטים אז נותנים לו חצי קב, כי הוא יצטרך לשלם לטוחן ולאופה חלק מהחיטים וכך יישאר לו בכל מקרה בסוף רבע קב, שזה המזון המספיק לשתי סעודות). (אם ) **לן** (ישן העני בעיר) **נותנין לו** (גבאי הצדקה) **פרנסת** (צרכי) **לינה** (כגון מטה, כרית וכו'). (אם נשאר העני בעיר ב)**שבת - נותנין לו** (הגבאים) **מזון שלש סעודות** (שהוא צריך לאכול בשבת). **מי שיש לו מזון** (שמספיק ל) **שתי סעודות לא יטול** (צדקה גם אם הוא עני) **מן התמחוי** (מקום חלוקת המזון היומית, כי ליום הקרוב יש לו מה לאכול). (אם יש לעני) **מזון ארבע עשרה סעודות לא יטול מן הקופה** (מקום חלוקת הכסף לצורך קניית מזון שבועי, כי לשבוע הקרוב יש לו מספיק – שלוש סעודות לשבת ושתי סעודות ליום במהלך השבוע חוץ ממוצאי שבת שבו לא צריך לאכול כי שבעים משבת). **והקופה** (כסף הקופה) **נגבית** (נאספת מאנשי העיר) **בשנים** (בנוכחות שני גבאים, כדי לא להשפיל את הציבור שאדם אחד בלבד אחראי עליהם) **ומתחלקת** (כסף הקופה מחולק בין העניים) **בשלשה** (בנוכחות שלושה גבאים, כי הם דנים על כל עני האם מגיע לו וכמה, ומספר הדיינים המינימאלי הוא שלושה. התמחוי גם הוא מתחלק בשלושה אך הוא שונה בכך שהוא נגבה בשלושה בגלל שתי סיבות: א. הגבייה והחלוקה צמודות זו לזו, ומכיוון שבכל מקרה בחלוקה צריך שלושה אז כדי לא להטריח באמצע לחפש עוד מישהו החליטו שמראש יהיו שלושה. ב. כי בתמחוי אין החלטה מראש כמה כל אחד מאנשי העיר ייתן, ולכן גם גביית התמחוי היא סוג של דין שמצריך שלושה דיינים):

**הרמב"ם** מדגיש שחובה על עם ישראל לדאוג שבכל מקום שיש בו קהילת יהודים יהיה גם גבאי צדקה. בכל מקום יש קופה, ובמידת הצורך והאפשרות דואגת הקהילה גם לבית תמחוי.

**פאה, פרק ח', משנה ח':**

**מי שיש לו מאתים זוז** (סכום שמספיק באופן נורמאלי להוצאות מזון ולבוש לשנה בזמן חז"ל) **לא יטול** (מתנות עניים כגון) **לקט, שכחה ופאה, ומעשר עני**. (אם) **היו לו מאתים חסר דינר** (כך שהוא זכאי לקבל צדקה) **אפילו** (אם) **אלף** (איש) **נותנין לו** (צדקה) **כאחת** (בבת אחת, ביחד, ויוצא שאם הוא לוקח מהם יהיה לו הרבה יותר ממאתיים זוז) **הרי זה יטול** (רשאי העני לקחת). **היו** (הכספים של האדם) **ממושכנים לבעל חובו** (ערבים לפירעון חוב, כך שאסור לו להשתמש בהם) **או** (שהכספים משועבדים) **לכתובת אשתו** (שאם יגרש אותה הוא התחייב לשלם בכסף הזה את הכתובה, כך שאסור לו להשתמש בו) **הרי זה יטול** (ולמרות שביחד עם הכסף הזה יש לו יותר ממאתיים זוז, לא סופרים את הכסף המשועבד ומותר לו לקחת צדקה). **אין מחייבין אותו** (את העני) **למכור את ביתו ואת כלי תשמישו** (כדי להימנע מהצדקה, אלא מותר לו להשאיר אצלו רכוש נורמאלי ולקחת צדקה):

**הרא"ש** מסביר שבימינו ההגדרה היא לא של מאתיים זוז, אלא סכום המספיק למסחר כך שהאדם משתמש בכסף והרווחים מכסים את הוצאות המחיה והלבוש שלו.

**פאה, פרק ח', משנה ט':**

**מי שיש לו חמשים זוז** (כך שאין לו כסף למחיה לשנה, אבל) **והוא נושא ונותן** (סוחר) **בהם** (בכספים שיש לו), **הרי זה לא יטול** (כי בפועל יש לו דרך להתפרנס. הרב קוק מסביר שאם נרשה לו לקחת צדקה אז הוא יפסיק לעבוד ויגיע למצב פחות טוב). **וכל מי שאינו צריך ליטול** (צדקה, ובכל זאת) **ונוטל, אינו נפטר מן העולם** (הקב"ה ישגיח שלפני שהוא ימות הוא יגיע למצב) **עד שיצטרך לבריות** (יצטרך באמת לקבל צדקה). **וכל מי שצריך ליטול** (רשאי לקבל צדקה, אבל מתאמץ להסתדר) **ואינו נוטל, אינו מת מן הזקנה** (נפטר) **עד** (לפני) **שיפרנס אחרים משלו** (כי יהיה לו שפע כלכלי) **ועליו הכתוב אומר 'ברוך הגבר אשר יבטח בה' והיה ה' מבטחו'.** (כי הוא בוטח בקב"ה וה' יעזור לו. הכוונה דווקא לעני שמצליח להסתדר, אבל אם הוא מגיע למצב קשה ובגלל בושה לא לוקח צדקה זה לא בסדר). **וכן דיין שדן דין אמת לאמתו** (גם עליו נאמר ברוך הגבר וכו', כי הוא לא מנצל את מעמדו ולוקח שוחד כדי להשיג עוד כסף אלא סומך על הקב"ה). **וכל מי שאינו לא חגר** (בעל מום) **ולא סומא** (עיוור) **ולא פסח** (צולע) **ועושה עצמו כאחד מהם** (כדי שירחמו עליו וייתנו לו יותר צדקה) **אינו מת מן הזקנה עד שיהיה כאחד מהם** (הצרה שהוא התחזה לה ושיקר תתרחש לו בפועל) **שנאמר 'צדק צדק תרדוף'** ( כשאתה צריך 'צדק', צדקה, אז 'בצדק תרדוף' תבקש ביושר ולא ברמאות). **וכל דיין שלוקח שוחד ומטה את הדין אינו מת מן הזקנה עד שעיניו כהות** (מתעוור) **שנאמר** '**ושוחד לא תקח כי השוחד יעור פקחים' וגו':**

**הרב קוק** מדגיש שמטרת הצדקה היא להקל על העני לחזור למעגל העבודה. לכן מצד אחד מתחילים לתת צדקה כשיש לו פחות ממאתיים זוז ולא 'ברגע האחרון' כדי שיצליח לחזור למעגל הפרנסה יותר בקלות. מצד שני אם מישהו מסוגל להסתדר עם פחות לא מרשים לו לקחת צדקה כדי שלא יפסיק להשתדל ויפלט ממעגל העבודה.

**אבות, פרק ה', משנה י':**

**ארבע מדות** (סוגי התנהגות) **באדם**: (אדם) **האומר 'שלי שלי** (הרכוש שלי הוא שלי ואיני נותן לאחר) **ושלך שלך'** (ואיני לוקח ממך) - **זו מדה בינונית** (ממוצעת) **ויש אומרים זו מדת סדום**. (השני הוא אדם האומר) **'שלי שלך** (ואני נותן לך, אבל מאידך) **ושלך שלי'** (ואני זכאי לקחת משלך, והוא) **עם הארץ** (שאינו מכיר בגבולות הרכוש הנכונים). (מי שאומר) **'שלי שלך** (נתון לך) **ושלך שלך'** (איני לוקח ממך הוא) **חסיד**. (מי שאומר) **שלי שלי'** (איני נותן) **ושלך שלי'** (אני לוקח ממך הוא) **רשע**:

מפרשי המשנה עוסקים בשאלה כיצד מי שרק שומר על גבולות הרכוש נקרא בכינוי חמור ונאמר עליו שהוא בעל מידת סדום.

**הרב עובדיה מברטנורא** מסביר שבגלל שהוא מתרגל לא לתת הוא יגיע למצב שגם כשהוא לא מפסיד מזה כלום הוא לא ייתן. מצב זה הוא כמו אנשי סדום שהפכו את זה לחוק עקרוני לא לתת אפילו כשהנתינה לא מפריעה להם באמת כדי לגרום שלא יבואו עניים לעירם.

**רבנו יונה** מסביר שהמשנה מדברת על אדם שנותן צדקה כפי חובתו (כי אחרת לא היו אומרים שהוא בינוני אלא רשע), אבל מבחינת מידות הוא לא רוצה לתת. הוא נותן כי הוא חייב הלכתית ומפחד שיקבל עונש משמים, אבל מבחינה נפשית הוא קמצן ולא חפץ בטובת הבריות. מי שאומר שזו מידת בינונית אומר זאת בגלל שבפועל הוא נותן. מי שאומר שזו מידת סדום אומר זאת בגלל המקום הנפשי שבו הוא נמצא.

**הרב יצחק עראמה** מסביר שחטא אנשי סדום היה שהם הפכו את החיסרון והקלקול הנפשי של קמצנות לאידיאל וחוק שכולם צריכים ללכת לאורו. אם האדם מכיר בכך שהוא צריך לעבוד על עצמו ולהשתנות זו מידה בינונית. אם הוא הפך את התנהגותו לאידיאל הוא כאנשי סדום.

**אבות, פרק ה', משנה יא':**

**ארבע מדות** (סוגי התנהגות) **בדעות** (מידות): (הראשון הוא אדם ש) **נוח** (מגיע בקלות) **לכעוס** (על כל דבר) **ונוח לרצות** (מתפייס אחרי מריבה בקלות. על התנהגות זו נאמר ש) **יצא שכרו בהפסדו** (הוציא את הרווחים בהפסדים, זאת אומרת שיש יותר הפסדים. בני אדם יעדיפו לא להיות בסביבתו בגלל כעסו המצוי, והוא יהיה רוב זמנו עצבני). (מי ש) **קשה** (לוקח הרבה זמן עד שיגיע) **לכעוס וקשה לרצות** (לוקח זמן לפייס אותו, נאמר עליו ש) **יצא הפסדו בשכרו** (הוציא את ההפסדים ברווחים, יש לו יותר רווח, כי בני אדם ישמחו להיות בסביבתו בגלל הסבלנות שלו והוא בדרך כלל יתנהג בצורה נעימה). (מי ש) **קשה לכעוס ונוח לרצות** (הוא) **חסיד**, (ומי ש) **נוח לכעוס וקשה לרצות** (הוא) **רשע**:

**הרמב"ם**  מסביר שצריך להתרחק מהכעס מאוד. הכועס הוא כעובד עבודה זרה ואין הוא שולט בעצמו. גם כאשר הכעס נחוץ מסיבות חינוכיות צריך האדם לעשות עצמו כאילו כועס מבחינת מעשיו, אבל בנפשו פנימה להישאר רגוע ובשליטה.

**אבות, פרק ה', משנה יג':**

**ארבע מדות בנותני צדקה**: (אדם) **הרוצה שייתן** (הוא בעצמו צדקה) **ולא יתנו אחרים** (משתי סיבות: א. כדי שרק הוא יחשב צדיק. ב. שהוא יוכל ללעוג לאחרים שהם לא נותנים) - **עינו רעה** (מבטו הוא שלילי ומזיק) **בשל אחרים** (גם באנשים האחרים שיכולים לתת צדקה, וגם בעניים שאם יתנו להם יותר יהיה להם יותר קל בחיים). (אדם שרוצה ש) **יתנו אחרים** (צדקה) **והוא לא ייתן - עינו רעה בשלו** (כי הוא מביט בעין רעה על רכושו שמא ייגמר וכו'. הוא מוכן שיהיה לעניים טוב, אבל מפחד שזה יקרה על חשבונו). (אדם שרוצה ש) **ייתן** (הוא צדקה וגם) **ויתנו אחרים** (הוא) **חסיד**. (אדם הרוצה ש) **לא ייתן** (הוא צדקה) **ולא יתנו אחרים** (הוא) **רשע** (שלא דואג לצרכי העניים):

**המהר"ל** מסביר שהמשפט 'ייתן ויתנו אחרים – חסיד' מדבר על אדם שמתאמץ שגם אחרים ייתנו ומשכנע אותם וזו חסידותו. הוא לא מסתפק בידיעה שהוא 'עשה את שלו' ונתן את חובתו לעניים, אלא מתאמץ בשבילם עוד ודואג שגם אחרים יעזרו להם. מי שרק נותן בעצמו אך אינו דואג שגם אחרים ייתנו אינו חסיד אלא סתם אדם שעושה את חובתו ומצוותיו.

**בבא מציעא, פרק ד', משנה י':**

**כשם שאונאה** (רמאות אסורה) **במקח וממכר** (במסחר. אונאה במסחר היא משני סוגים: א. למכור בסכום לא מתאים ב. להציג חפץ לא טוב כאילו הוא טוב. כמו שאסור לעשות זאת כי גורמים צער לקונה), **כך** (אסורה) **אונאה בדברים** (לצער אדם על ידי דיבורים. דוגמאות:) **לא יאמר לו** (אדם לחבירו) **'בכמה חפץ זה?'** (כאילו הוא רוצה לקנות) **והוא אינו רוצה לקח** (לקנות, וכך המוכר מצטער ומבזבז את זמנו). **אם היה** (מישהו) **בעל תשובה לא יאמר** (אדם) **לו** (לבעל התשובה) **'זכור מעשיך הראשונים'** (כי מעשיו לפני שחזר בתשובה לא היו טובים וזו אמירה שמביישת אותו). **אם הוא בן גרים** (ממשפחה שהתגיירה) **לא יאמר לו: 'זכור מעשה אבותיך'** (שהיו סוגדים לעבודה זרה, כי זיכרון זה מבייש ומצער אותו), **שנאמר 'וגר לא תונה ולא תלחצנו':**

הגמרא מוסיפה דוגמאות לאונאת דברים: לומר לאדם שחזר בתשובה ורוצה ללמוד תורה שלא מתאים שהפה שלו יאמר תורה כי פיו אכל שקצים ורמשים, להכווין מישהו בצורה לא נכונה בדרך וכו'. חומרת אונאת דברים לעומת אונאת ממון מודגשת בשלושה דברים: א. היא מסורה ללב ודורשת יראת שמים – יש מקרים שרק האדם יודע אם הוא התכוון לצער או לא. ב. אונאת ממון היא בכסף ואונאת דברים בגוף, ומכיוון שהגוף הוא אישי יותר החטא חמור יותר. ג. אונאת ממון אפשר להחזיר ואונאת דברים לא.

**בבא מציעא, פרק ד', משנה יא':**

**אין מערבין פירות** (משדה מסוים) **בפירות** (משדה אחר, ומוכרים אותם יחד כאילו הם משדה מסוימת שהקונה ביקש את התבואה שלה), **אפילו** (אם התערובת היא של פירות) **חדשים בחדשים** (שההבדל קטן), **ואין צריך לומר** (ברור שאסור לערבב פירות) **חדשים** (ששווים קצת) **בישנים** (ששווים הרבה כי קל יותר להכין מהם קמח, ולמכור כאילו כל התערובת היא תבואה ישנה). **באמת ביין התירו לערב** (יין) **קשה** (חריף) **ברך** (ביין פחות חריף, ולמכור הכול כאילו זה יין רך) **מפני שהוא** (היין הקשה) **משביחו** (ליין הרך, ויוצא שהלקוח שביקש יין רך רק הרוויח מהתערובת). **אין מערבין** (מוכרים תערובת של) **שמרי יין** (של חבית אחת) **ביין** (של חבית אחר, כי עירוב שמרים בין חביות מזיק ליין ומשנה את טעמו), **אבל נותן לו** (המוכר נותן ללקוח ביחד עם היין) **את שמריו** (של אותו יין, והלקוח לא יכול להתלונן שרצה רק יין בלי שמרים, כי נורמאלי למכור את החבית עם השמרים). **מי שנתערב מים ביינו לא ימכרנו בחנות** (לאנשים פרטיים בכמויות קטנות) **אלא אם כן הודיעו** (המוכר הודיע ללקוח שבשתייה שהוא קונה יש גם תערובת מים, ואז אין כאן רמאות כי הלקוח יודע ומסכים), **ולא** (ימכור את כל התערובת בכמות גדולה) **לתגר** (סוחר שקונה הרבה יין ומפיץ אותו לסוחרים או ללקוחות) **אף על פי שהודיעו** (גם אם מודיע לסוחר שהוא מוכר לו תערובת אסור למכור) **שאינו אלא לרמות בו** (ברור שהתגר לא יודיע הלאה לסוחרים וללקוחות שקונים ממנו שיש כאן תערובת, ויוצא שברור שאם נמכור את התערובת לסוחר נגרום לאונאת ממון בסוף). **מקום שנהגו** (רוב הציבור) **להטיל** (לערבב) **מים ביין** (ולמכור כך את התערובת) **יטילו** (מותר לכתחילה לערבב ואין זו רמאות, כי כל הלקוחות יודעים שהיין שהם קונים הוא תערובת):

**בבא מציעא, פרק ד', משנה יב':**

**התגר** (סוחר שקונה תבואה מהחקלאים ומוכר ללקוחות) **נוטל** (תבואה) **מחמש גרנות** (שדות שונים) **ונותן לתוך מגורה** (כלי אחסון גדול) **אחת** (וכך מוכר את התבואה מעורבבת, כי כל הלקוחות יודעים שהתבואה אצלו מעורבת ואין בכך רמאות. כמו כן התגר רשאי לקחת יין) **מחמש גתות** (מקומות ליצור יין) **ונותן** (את הכול בתערובת) **לתוך פיטם** (כלי אחסון גדול, חבית) **אחד** (וכך מוכר, כי כולם יודעים שהיין אצלו הוא תערובת). **ובלבד** (מותר לו לעשות את התערובת בתנאי) **שלא יהא מתכוין לערב** (בכוונה סוג גרוע ביחד עם סוגים טובים). **רבי יהודה אומר: לא יחלק החנווני** (המוכר) **קליות ואגוזין** (ממתקים) **לתינוקות** (ילדים) **מפני שהוא מרגילן לבא** **אצלו** (בחלוקה זו הוא גורם לילדים להפעיל לחץ על ההורים לקנות דווקא אצלו בלי שיש לכך סיבה אמיתית) **וחכמים מתירין** (לעשות זאת כי כל מוכר יכול לעשות זאת וזה חלק לגיטימי מהתחרות בשוק). **ולא יפחות** (יוריד מחיר) **את השער** (מהמחיר הנורמאלי בשוק כדי לפתות לבוא דווקא אליו) **וחכמים אומרים: זכור לטוב** (יבורך מוכר שמוריד את המחיר, כי זה חלק לגיטימי מהתחרות בשוק והלקוחות רק מרוויחים מהתחרות בין המוכרים). **לא יבור** (יברור המוכר את הפסולת) **את הגריסין** (מתוך תבואה חצויה לשניים, כי המחיר שהוא יעלה בגלל שהתבואה ברורה אינו פרופורציונאלי לרווח של הלקוחות) **דברי אבא שאול. וחכמים מתירין** (וסומכים על הלקוחות שיפעילו שיקול דעת כמה שווה להם להוסיף כדי לקבל את הסחורה כשהיא כבר ברורה). **ומודים** (מסכימים חכמים עם אבא שאול) **שלא יבור** (שאסור לבור) **מעל פי מגורה** (רק את הפסולת שבחלק העליון של התבואה למכירה) **שאינו אלא כגונב את העין** (שהלקוחות טועים לחשוב שכל הסחורה ברורה ומתפתים לקנותה שלא בצדק). **אין מפרכסין** (מייפים על ידי צבע, תסרוקת כדי להסתיר מומים וכו') **לא את האדם** (עבד שמוכרים) **ולא את הבהמה ולא את הכלים** (שמוכרים, אלא מוכרים אותם כאשר הלקוח רואה את מה שהוא באמת קונה):

**הרמב"ם** מדגיש שגם גויים אסור לרמות ועלול להיות בכך גם עוון של חילול השם שהוא חמור ביותר. עוד מסביר הרמב"ם שאונאה גורמת לאדם לתכונות רעות שהקב"ה מתעב ולכן צריך להיזהר ממנה. ה**חזון איש** מוסיף שלעומת שקר שאין בו נזק, האונאה היא שקר שגם גורם נזק לסביבה ולכן היא חמורה יותר.